3
Lampas pa si Disas ki Moises
1 Purisu mgo suwod no id aam to Monama amoy'd kovovallan no mgo minuvu rin no od lonug kandin diyot datas to langit, poomdomma row si Disas nid pomokayan ta. Sikandin en kos id popiyod to Monama amoy'd ponudtuu to kahi rin. Woy sikandin mandad kos Mowwet no Ponguu to mgo Tohodbuwis no id lohinat atag keta riyot isowwan to Monama. 2 Morumoruma sikandin to Monama no id aam kandin, iling mandad ki Moises no morumoruma to kotundanan din to kodpiyod taddot mgo minuvu to Monama, no idda en kos od ngoranan no Baoy't Monama. 3 Piru si Disas, ollog en no lampas nod posivontuhan kuntra ki Moises, su otid ponunggelengan ta kos baoy, iyon lampas no od posivontuhan, iddos mid bovaa, konna iddos baoy. 4 Oyyos nosorollan ta no iddos ipat baoy, duwon en id bovaa tadda, piru iddos Monama kos tohodbovaa to langun. 5 Na si Moises, morumoruma sikandin no sudsuhuwon diyon to baoy't Monama.* Dos pinuungan din, ponunggelengan idda taddot kovonnaan no id posaddoo to Monama init od ingumon timpu. 6 Piru si Disas Krays, konna ra sikandin sudsuhuwon to Monama, ko konna, Anak din en no morumoruma no od ponguu taddot baoy't Monama, no idda en so langun no mgo sakup din. Na siketa kos mgo sakup din otid ohotton ta pe-en kos kodsalig ta taddot id pobporoong ta no ko-immanan.
Yo Row Potoggasa kos Pusung Dow
7 De-en poomdomma row iddos pomandu to Uhis no Ispiritu no mid ungketen to,
“Ini en no allow, otid korinog dow kos bawos to Monama,
8 yo row potoggasa kos pusung dow iling taddot id puungan to koniyun kovuyyahan.
Su iddon timpu, to riyon pa sikandan to noka-awoy-awoy'n lugaa,* id supak woy id geddaman dan ko ingkon taman kos posinsya to Monama.”
9 Oyya su mid ikahi iddos Monama to,
“Ahad nokita ran don iddos mokososoobbun pinuungan ku daom to oppat-no-puun lahun,
piru id geddaman a pe-en nikandan kod poowetton ku kos posinsya ku taddot motoggas no uu ran.
10 De-en oray a no nolingasa taddon mgo minuvu woy mid ikahi a to,
‘Inaayun od polinsuwoy kos poomdom ka-ay'n mgo minuvu, woy dii ran od tuman to mgo suhu ku.’
11 Pomon to langot ku, id sosapa a no,
‘Dii ran en od poko-usok taddot ingod no imooyyan no id panoy ku.’ ”*
12 Purisu mgo suwod, ooyyari row inaayun no waa en sokkad koniyu no morat kos kodbovotasan pomon to diid pomakoy, oyyos idda en kos od pokoporiyu koniyu pomon diyot ma-antoy'n Monama. 13 Iyon dow puungi, po-inniyatoy kow ipat allow laggun to duwon pa timpu, su amoy dii kow od ko-okalan to saa no od pokopotoggas to koniyun pusung. 14 Su otik mosalig kos kopomakoy ta riyot ki Disas Krays pomon to tigkonayan taman to kotompusan, od kolonug ki en taddot langun no riyot kandin. 15 Yo kow'd kolingow taddot no-ikahi riyot Nosulat no Kahit Monama no mid ungketen to,
“Ini en no allow, otid korinog dow kos bawos to Monama,
yo row potoggasa kos pusung dow iling taddot id puungan dangan to koniyun kovuyyahan no id supak dan kos Monama.”*
16 Na, ondoy man iddos mgo minuvu no nokorinog don to bawos to Monama, piru mid supak pe-en sikandan? Waa ossa, idda en so mgo Hebreo no id ponguuwan ni Moises to kodleggua ran pomon diyot Ehipto.* 17 Woy ondoy man iddos mgo minuvu no id kolingasa-i to Monama daom to oppat-no-puun lahun? Idda rad en so mgo Hebreo no nokosaa kandin no id poomatoy riyot noka-awoy-awoy'n lugaa. 18 Woy ondoy man iddos mgo minuvu no id ikohiyan to Monama iddot sosapa sikandin no, dii ran en od poko-usok taddot ingod no imooyyan no id panoy rin?* Idda rad en so mgo minuvu no waa id dumoruma kandin. 19 Na, ka-ay ta en pantok od koovottan, no iddos unayan no waa sikandan noko-usok taddot ingod no imooyyan no id panoy to Monama,* oyyos waa ran id pomakoy to kahi rin.
* 3:5 Od kovasa ini riyot Numeros 12:7. * 3:8 Otik diyot Cebuano, disyerto. Inin lugaa, motokkang oraroy kos livuta woy dii golid tuvuwan to pinomuwa. * 3:11 Od kovasa ini riyot Salmo 95:7-11. * 3:15 Od kovasa ini riyot Salmo 95:7-8. * 3:16 Od kovasa ini riyot Numeros 14:1-35. * 3:18 Od kovasa ini riyot Salmo 95:11. * 3:19 Atag to kodpaabbotlabbot ka-ay, bosa-aw riyot Mgo Kahi no Dakkoo kos Koru-anon no riyot kotompusan no mgo lokkeb.